Бахъсэн щыщ сабий зэчиифIэхэр
ЩIэныгъэлI ныбжьыщIэхэм папщIэ Сочэ къалэм иджыблагъэ щрагъэкIуэкIащ «Егъэджэныгъэ. ЩIэныгъэ. IэщIагъэ» 14-нэ урысейпсо зэхьэзэхуэр. Абы бжьыпэр щиубыдащ Бахъсэн районым щыщ «Iуащхьэмахуэ» гупым, щытхъу тхылъуи 32-рэ зыIэрагъэхьэфащ. Зэпеуэм хэта еджакIуэхэмрэ студентхэмрэ зэхьэзэхуащ акъылыфIагъкIэ, IэпщIэлъапщIагъкIэ, спортымкIэ.
Мы гъэм зэпеуэм жыджэру хэтащ ХьэтIохъущыкъуей (№№1,3), Къулъкъужын Ипщэ (№1), Къулъкъужын Ищхъэрэ (№3), Бахъсэнёнкэ (№2), Ислъэмей (№№1,3), Къубэ-Тэбэ (№1), Куба (№1) дэт еджапIэхэм я лIыкIуэхэр, цIыху 22-рэ хъууэ. ЩIэщыгъуэу икIи гукъинэжу гупым утыку кърахьащ ди щIыналъэм теухуа презентацэ купщIафIэхэр, ди щэнхабзэр, гъуазджэр. НыбжьыщIэхэм ящIыгъуащ щIыналъэм егъэджэныгъэмкIэ и IэнатIэм и лэжьакIуэхэу Шэшэн ФатIимэрэ Албот Людмилэрэ.
ЩIалэгъуалэм урысей утыкум зыкъыщагъэлъэгъуэну Iэмал зэрыратам, сабий зэчиифIэхэм я зэфIэкIыр къызэраIэтам, ныбжьыщIэхэр екIуу зэхьэзэхуэм зэрыхуагъэхьэзырам папщIэ, фIыщIэ тхылъхэр къыхуагъэфэщащ Бахъсэн щIыналъэ администрацэм и Iэтащхьэ Сыжажэ Хьэсэн, районым егъэджэныгъэмкIэ и IэнатIэм и унафэщI Абрэдж Тамарэ, макъамэмкIэ егъэджакIуэхэу Iэпщэ Аринэ, Ахматовэ Эльвирэ сымэ.
Конференцыр къызэрагъэпэщащ Санкт-Петербург дэт «Петербург егъэджэныгъэ», «Егъэджэныгъэм гъунэ иIэкъым» IуэхущIапIэхэмрэ граждан, дзэ хуэIухуэщIэхэм щыхурагъаджэ вузхэмрэ, Урысейм и ДОСААФ-м, «Урысей зэкъуэт» партым.
Сочэ и щIыпIэ дахэхэм ныбжьыщIэхэм я нэгу зыщрагъэужьащ. Абыхэм гукъинэж ящыхъуащ «Къуэбыдэ» щIыпIэр, «Олимпия» кIапсэ гъуэгур, нэгъуэщIхэри.
Чылар Аринэ,
Бахъсэн щIыналъэ администрацэм и пресс-IуэхущIапIэм и унафэщI.
